**ХӘКІМ АБАЙДЫҢ ИМАН МЕН БІЛІМ ЖАЙЫНДА АЙТҚАН ФИЛОСОФИЯЛЫҚ ОЙЛАРЫ**

 Абайдың исламдық діни ортата өсуі, тәрбиеленуі оның жеке тұлғалық философиясына, діни сенімнен туындайтын Құдай құбылысын пайымдауына, құндылықтар жүйесін қалыптастыруына айтарлықтай әсерін тигізді. Абай Алла Тағаланы бірлігіне және бар екендігіне иланып, иман құндылығын адамзаттың басты қалқаны деп білді. Ол кейбір адамдардың иманға деген екіжүзді қатынасын қатты сынға алып, өзінің таза арымен тек жақсылыққа, шын тазалыққа ұмтылған адам мен қалың бұқара арасына бөлінбей, иманы жоқ болып көрінгісі келмес үшін жасанды қылықтарға баратын адамның әрекеттерін ажыратып көрсетіп берді. Алланың ұлылығына тұла бойымен сенген адам ғана данышпандыққа ие бола алады. Абай Алланың ұлылығына өзіңді мәжбүрлеп емес, шынайы түрде өз еркіңмен сену керектігін пайымдайды

 Қателесу адамға тән сипат, ал осы қателікті мойындау – білімнің алғышарты. Сенім сана сүзгісінен өту керек. Барлық ұлы ойшылдар секіліді Абай да сенімге білім арқылы қадам жасады және оны өзгелерден талап етті. Тек білімі бар адам ғана өз сенімін берік ұстана алады. Адам санасы міндетті түрде қайырымды бастамаға, яғни, сенімге негізделуі керек. Абай сенімді қалай түсінді? Абай он үшінші қара сөзінде: «Иман деген Алла табарака уа тағаланың шәриксыз, ғайыпсыз бірлігіне, оның бар екендігіне мойынсұнып, иланбақ» деген болатын. Осы тұста рухани діни сенімнің сипатын байқаймыз. Ислам негіздерін терең таныған Абай, Жаратушыдан келген шынайы сенімнің жалпы сенімділіктің жоғарғы формасынан айырмашылығын ажыратады. Абайдың пікірінше, ғылымды кері тартатын төрт қасиет бар дейді, оларды ой кеселдері деп атайды, яғни, уайымсыз салғырттық, ойыншы – күлкішілдік, я бір қайғыға салыну, я бір нәрсеге құмарлық пайда болу. Міне, осы төрт нәрсе – күллі ақыл мен ғылымды іштей жегі құрттай тоздыратұғын кертартпа нәрселер екендігін айтады. Көптеген дамыған мемлекеттер үшін білім өзінің құндылықтарын жойып, материалдық игіліктерге қол жеткізу жолы ретінде қарастырылады. Білім тауарға айналып бара жатқан сияқты. Осы тұрғыда ойшылдың «Әуелі мал тап, қарыны аш кісінің көңілінде ақыл, бойында ар, ғылымға құмарлық қайдан тұрсын? Мал тапса қарын тояды, онан соң білім, өнер керек екен» деуін біз біршама жүзеге асырған сияқтымыз. Бірінші кезекте материалдық құндылықтарды көздеп, білімді, адамгершілікті кейінгі орынға ысырып қоятын бүгінгі қоғамның жағдайы Абай идеясымен астасып тұр деуге болады. Адамды адамдықтан айыратын нәпсәни қажеттіліктер. Адамды құлдыққа душар ететін ең күшті зор қуат – нәпсі. Абай айтатын тән қажеті мен жан қажетін айқын ажыратып алмай тұрып, еркіндік туралы айтудың өзі қиын. Яғни, құлдықтың басы – білімсіздік, надандық, ал құлдық сананың өзі осы тән қажеті мен жан қажетін айыра алмаудан шығады. Абай түсінген дін мен мәдениеттің және ғылым мен білімнің өзара астасуы, байланысуы адами жетілуге, толық адамды қалыптастыруға қызмет етуі тиіс **(Абай. Қара сөз. Поэмалар. – Алматы, Ел, 1993 жыл).**

Адамзатты Алла Тағала махаббатпен жаратқан, демек, махаббат адамға дейін болған. Абай адам мен Алланың арасындағы қатынасты сүю деп атады. Өзін махаббатпен жаратқан Алласын адамның сүюі парыз. Абай сүюдің үш түрін айтады, олар: Алланы сүю, оның жаратқан кереметі – адамды сүю және хақ жолы әділеттілікті сүю. Осы үш сүюді имани гүл деп атайды. Сонымен қатар, ойшыл діни сенімді «иман» деңгейінде қарастырды. Ол бар ғұмырын халықты қалың ұйқыдан оятып, сауатсыздықпен күресу арқылы әлемдік өркениеттерге сай жолдармен дамып, қоғамнан оқшауланбау қажет екендігін алға тартты.

 **ТҮЙІН.** Ұлы даланың перзенті ретінде данышпан Абай адамның үш маңызды қасиеттерін – нұрлы Ақыл, ыстық Қайрат және жылы Жүректі атап өтеді. Дана адам білім, ақыл мен қайратты зұлымдыққа емес, қайырымды іске бағыттайды. Даналық адамда міндетті түрде руханилық пен ізгілікке, әділдікке деген ұмтылысқа жетелейді. Абай үшін даналық дегеніміз тек қана ілім емес, ілім мен руханилықтың тұтастануы. Абай әлемге деген өзінің жеке көзқарасын ашық білдіру арқылы, адамзатты өзара түсіністікке, рухани күш пен даналыққа толы адами қарым – қатынасты жүзеге асыруға шақырады, өзінің кез-келген адаммен сұхбатқа дайын екенін білдіреді. Оның адами кейбір қасиеттерді сынауы жалпы тұлғаға деген құрметімен астасады.

**Абдуахитов Ерқожа Сейтжаппарұлы, Отырар мемлекеттік археологиялық қорық – музейінің ғылыми қызметкері, философия ғылымдарының магистрі.**